Smokkelhandel: R18 miljoen se sigarette gekonfiskeer | News24
LAST UPDATED: 2018-09-21, 07:27
Smokkelhandel: R18 miljoen se sigarette gekonfiskeer
Polisielede konfiskeer smokkelsigarette. Foto: Verskaf
In wat as die grootste klopjag tot nog toe op die smokkelhandel in sigarette in die Oos-Kaap beskryf word, het die polisie op sowat R18 miljoen se sigarette beslag gelê.
Die polisie op Uitenhage en in Port Elizabeth het op inligting gereageer en ses mans aangekeer. Hulle word aangekla van bedrog, die oortreding van die Wet op die Beheer van Tabakprodukte asook die oortreding van die Wet op Inkomstebelasting.
Kapt. Sandra Janse van Rensburg, polisiewoordvoerder, sê vier mans sal binnekort in die landdroshof op Uitenhage en twee in die landdroshof in Port Elizabeth verskyn.
Janse van Rensburg sê die klopjag, bekend as Operasie Peregrinus, is verlede week met die samewerking van verskeie polisie- eenhede uitgevoer in ’n poging om die verspreiding van smokkelsigarette te stuit.
Die polisie het op verskeie winkels toegeslaan. Daar is op net meer as R2 miljoen se kontant beslag gelê en altesaam 1 750 bokse met sigarette is gekonfiskeer. Die straatwaarde van die sigarette word op sowat R18 miljoen geraam.
“Dit is die grootste slag teen smokkel- sigarette in die provinsie en die handelaars sal dit voel,” sê lt.genl. Liziwe Ntshinga, Oos-Kaapse polisiekommissaris.
Table View 07:30 AM